РЕШЕНИЕ НА КОМИСИЯТА
от 30 януари 2008 година
за изменение на Решение 93/52/ЕИО по отношение на обявяването на определени административни региони на Италия за официално свободни от бруцелоза (B. melitensis) и Решение 2003/467/ЕО по отношение на обявяването на определени административни региони на Италия за официално свободни от туберкулоза и бруцелоза по говедата и на определени административни региони на Полша за официално свободни от ензоотична левкоза по говедата
(нотифицирано под номер C(2008) 324)
(Текст от значение за ЕИП)
(2008/97/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално приложение А, глава I, точка 4, глава II, точка 7 и приложение Г, глава I, буква Д от нея,
като взе предвид Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози в рамките на Общността (2), и по-специално приложение А, глава 1, раздел II от нея,
като има предвид, че:
(1)
В Решение 93/52/ЕИО на Комисията от 21 декември 1992 г. за установяване на спазването от някои държави-членки или региони на изискванията относно бруцелозата (B. melitensis) и признаването им на статут на държава-членка или на регион, официално свободни от тази болест (3) са изброени държавите-членки и регионите, които са признати като официално свободни от бруцелоза (B. melitensis) в съответствие с Директива 91/68/ЕИО.
(2)
Италия представи на Комисията документация, доказваща съответствие с условията, предвидени в приложение А, глава 1, раздел II, точка 1, буква б) от Директива 91/68/ЕИО по отношение на провинциите Latina и Roma в регионите Lazio и Veneto. Тези провинции и този регион следователно следва да бъдат признати като официално свободни от бруцелоза (B. melitensis).
(3)
Директива 64/432/ЕИО предвижда, че държави-членки, части или региони от тях могат да бъдат обявявани за официално свободни от туберкулоза, бруцелоза и ензоотична левкоза по отношение на стада говеда, при условие че са спазени някои условия, определени в посочената директива.
(4)
Списъкът на регионите на държави-членки, обявени за свободни от туберкулоза, бруцелоза и ензоотична левкоза по говедата, е установен в Решение 2003/467/ЕО на Комисията от 23 юни 2003 г. относно установяването на статут на официално свободни от туберкулоза, бруцелоза и ензоотична левкоза по говедата на някои държави-членки и региони на държави-членки по отношение на стадата говеда (4).
(5)
Италия е представила на Комисията документация, която доказва съответствието със съответните условия, предвидени в Директива 64/432/ЕИО по отношение на провинция Vercelli в регион Piemonte и провинции Pisa и Pistoia в регион Toscana, за да може тези провинции да бъдат обявени официално за свободни от туберкулоза по говедата региони.
(6)
Италия е представила също така на Комисията документация, която доказва съответствието със съответните условия, предвидени в Директива 64/432/ЕИО по отношение на провинция Brindisi в регион Puglia и регион Toscana, за да може тази провинция и този регион в Италия да бъдат обявени за официално свободни от бруцелоза региони.
(7)
В резултат на оценката на представената от Италия документация въпросните провинции и регион следва да бъдат обявени за региони на Италия, официално свободни от туберкулоза и бруцелоза по отношение на говедата.
(8)
Полша е представила на Комисията документация, която доказва съответствието със съответните условия, предвидени в Директива 64/432/ЕИО по отношение на някои powiaty, които могат да се считат за официално свободни от ензоотична левкоза по говедата региони на Полша.
(9)
В резултат на оценката на документацията, представена от Полша, съответните powiaty на Полша следва да бъдат признати за официално свободни от ензоотична левкоза по говедата региони на тази държава-членка.
(10)
Решения 93/52/ЕИО и 2003/467/ЕО следва да бъдат съответно изменени.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Решение 93/52/ЕИО се изменя в съответствие с приложение I към настоящото решение.
Член 2
Приложения I, II и III към Решение 2003/467/ЕО се изменят в съответствие с приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 30 януари 2008 година.